KIRJALLINEN KYSYMYS E-0258/98

esittäjä(t): Hiltrud Breyer (V) komissiolle

(13. helmikuuta 1998)

Aihe: Työkyvyttömyys

Kaikki EU:n jäsenvaltiot ovat varmaankin erittäin kiinnostuneita bruttokansantulon säilyttämisestä. Tämä onnistuu ainoastaan siinä tapauksessa, että terveyden-, kuluttajan- ja työsuojelun aloilla ryhdytään vastaaviin ennaltaehkäiseviin toimiin.

1. Onko komissio tietoinen siitä, että työkyvyttömyys yleistyy yksittäisissä jäsenvaltioissa?

2. Jos on, niin mihin toimiin komissio aikoo ryhtyä tämän suuntauksen hillitsemiseksi?

Komission jäsenen Pádraig Flynninkomission puolesta

antama täydentävä vastaus

(19. toukokuuta 1998)

Komission on nyt mahdollista täydentää 17.4.1998 antamaansa vastausta(1) seuraavilla tiedoilla.

1. Neuvosto on hyväksynyt Euroopan yhteisön perustamissopimuksen 118 a artiklan nojalla joukon direktiivejä, joilla mahdollistetaan toimenpiteitä jäsenvaltioiden kannustamiseksi edistämään työntekijöiden terveyttä ja turvallisuutta työpaikoilla. Ensimmäinen näistä direktiiveistä oli kehysdirektiivi 89/391/ETY(2), joka kattaa sekä yksityisen että julkisen sektorin. Kehysdirektiivin 9 artiklan mukaan työnantajan on pidettävä luetteloa työtapaturmista, joiden seurauksena työntekijä on ollut työhön kykenemätön pitempään kuin kolmen työpäivän ajan.

Komissio laatii yhdenmukaistettuja tilastoja tämän mukaisesti ja jäsenvaltioilta saatujen tietojen perusteella. Viimeisimmistä komission käytössä olevista, Euroopassa sattuneita työtapaturmia koskevista tilastotiedoista(3) ilmenee, että enemmän kuin kolme päivää kestäneen työkyvyttömyyden aiheuttaneita onnettomuuksia oli koko yhteisössä vuonna 1994 lähes viisi miljoonaa, mikä vastaa vuoden 1993 tasoa. Kuolemaan johtaneita työtapaturmia sattui vuonna 1994 yhteensä 6 423, mikä oli 1,7 % enemmän kuin vuonna 1993 (6 316). Kuolemaan johtaneiden työtapaturmien suhteellinen osuus on kuitenkin vähentynyt kaikissa työntekijäryhmissä. Vuonna 1994 sattui 100 000 työntekijää kohti 4,9 kuolemaan johtanutta tapaturmaa, kun vastaava luku vuonna 1993 oli 5,3. Riskialttiina pidetyissä työtehtävissä eli rakennustyössä, maataloudessa ja kuljetusalalla sattui yksi kuolemaan johtanut onnettomuus 7 000 työntekijää kohti. Kaikkien työtehtävien osalta sattui yksi tällainen onnettomuus 16 000 työntekijää kohti.

Kun otetaan huomioon työllisten määrän kasvu vuosina 1993 ja 1994, indekseistä käy ilmi, että enemmän kuin kolme päivää kestäneen työkyvyttömyyden aiheuttamia onnettomuuksia sattui yhtä monta kuin aiemmin ja kuolemaan johtaneiden onnettomuuksien lukumäärä väheni.

Vuoden 1995 tiedot saadaan lähikuukausina, jolloin asiaa voitaneen analysoida laajemmin.

Komissiolla ei tällä hetkellä ole käytettävissä Euroopan tasolla yhdenmukaistettuja tilastotietoja täydellisestä työkyvyttömyydestä. Tosin Eurostatin ensimmäisessä eurooppalaisessa kotitaloustutkimuksessa 1994, joka on yhdenmukaistettu tilastolähde, esitettiin kysymys, joka koski pysyvistä terveysongelmista johtuvia vaikeuksia osallistua työelämään. Kahdentoista jäsenvaltion yli 16 -vuotiaista asukkaista lähes 8 % ilmoitti, että sairaus, vamma tai krooninen fyysinen tai henkinen sairaus aiheutti heille huomattavia vaikeuksia suoriutua päivittäisistä tehtävistään, ja 16 % ilmoitti, että heillä oli samoista syistä jonkin verran vaikeuksia suoriutua päivittäisistä tehtävistään.

Etuuksien maksamiseksi jäsenvaltioissa on käytössä useita arviointiperusteita ja korvausjärjestelmiä (julkisia tai yksityisiä). Kun erot otetaan huomioon, työkyvyttömyysetuudet olivat vuonna 1995 Euroopan tasolla yleisesti ottaen 8 % sosiaaliturvaetuuksista(4), mikä vastaa työttömyys- ja perhe-etuuksien tasoa.

Työkyvyn vähenemisestä johtuvista varhaiseläkkeistä on saatu kansallisia tilastotietoja Tanskasta, Irlannista, Itävallasta, Suomesta ja Yhdistyneestä kuningaskunnasta. Tietojen analyysi on osittanut että tapausten määrä on lievässä kasvussa Tanskassa ja Irlannissa, kun taas Yhdistyneessä kuningaskunnassa ja Suomessa kasvu on selvemmin havaittavissa. Itävallassa tapausten määrä on kasvanut erittäin paljon. Seuraavista valtioista tietoja ei ole saatu tai saadut tiedot ovat riittämättömiä: Belgia, Kreikka, Espanja, Ranska, Italia, Luxemburg, Alankomaat ja Ruotsi.

2. Työtapaturmien väheneminen osoittaa, että työelämän riskien ehkäisemistä koskeva yhteisön politiikka on alkanut tuottaa tuloksia ja että on suotavaa edistää orastavaa myönteistä kehitystä.

(1) EYVL C 304, 2.10.1998, s. 63.

(2) EYVL L 183, 29.6.1989.

(3) Lähde: EUROSTAT "Statistiques en bref" - Population et conditions sociales.

(4) EUROSTAT "Conditions in Europe" - Selected Social Indicators - December 1997.